《富阳田家》
元代·方回

自从丧乱来，懒复治生事。
行行过田家，因之动幽意。
早稻青已黄，晚稻亦垂穗。
霅霅割稻声，自与割草异。
是时秋欲半，蒲柳风日脆。
儿卧牛自行，客熟犬不吠。
螃蟹出篱间，茅茨临水际。
使吾劣有此，亦足活老稚。
宦学四十年，进退两不遂。
扶犁手尚可，奈无可犁地。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。